Skuif van trop leeus 'goeie nuus vir gemeenskap' | Netwerk24
Skuif van trop leeus 'goeie nuus vir gemeenskap'
Deur Ügen Vos 18 Mei 2017 20:27
'n Trop leeus het 'n nuwe tuiste in die Somkhanda-gemeenskapswildreservaat in KwaZulu-Natal gevind.
Die eerste wyfieleeu word verdoof en na die reservaat vervoer.Foto: VERSKAF
Die drie leeus – 'n mannetjie en twee wyfies – is Woensdag suksesvol van die private wildreservaat AndBeyond Phinda na Somkhanda oorgeplaas met die hulp van Empowers Africa as deel van dié reservaat se strategie om sy leeugetalle te bestuur.
Die projek is deur die dokumentêre program Blood Lions geïnspireer en deur die groepe Wildlands, Empowers Africa en ander ondersteun.
"Weens harde reënval vroeër in die week kon alles egter nie volgens skedule gedoen word nie," het David Gilroy, Wildlands se strategiebestuurder, in 'n verklaring gesê.
Volgens Gilroy is die mannetjie reeds Vrydagaand verdoof en na Somkhanda oorgeplaas. Die twee wyfies kon eers Woensdagoggend nadat dinge 'n bietjie opgedroog het opgespoor en verdoof word voordat hulle ook na dié wildreservaat oorgeplaas is.
Die leeus sal vir ongeveer tien weke in 'n afgesperde gebied gehou word om aan hul nuwe omgewing gewoond te raak, waarna hulle vrylik in 'n gebied van ongeveer 30 000 ha sal kan rondbeweeg.
"Die skuif van die leeus na Somkhanda, wat voorheen 'n wildplaas was, beteken ons herbevolk die gebied met spesies wat natuurlik hier voorgekom het," het Gilroy gesê. Volgens hom sal dit help om die ekologiese balans in die gebied te handhaaf. Die reservaat sal nou ook tot Groot Vyf-reservaat verklaar word en uiteindelik bydra tot biodiversiteit en die bevordering van toerisme.
Nathi Gumbi, 'n lid van die plaaslike Gumbi-stam en Wildlands se strategiebestuurder vir gemeenskapsbetrokkenheid in die noordelike KwaZulu-Natal, het gesê die gemeenskap is baie bly om die leeus by Somkhanda te verwelkom.
"Die skuif van die trop is goeie nuus vir die bewaringsgemeenskap en plaas die fokus daarop om daadwerklike uitdagings en oplossings te vind om die toekoms van leeus te verseker."